Rådets henstilling

af 30. november 2000

til medlemsstaterne vedrørende Europols støttefunktion for fælles efterforskningshold oprettet af medlemsstaterne

(2000/C 357/06)

RÅDET FOR DEN EUROPÆISKE UNION -

Som tager følgende i betragtning:

(1) Efter artikel 30, stk. 2, litra a), i traktaten om Den Europæiske Union skal Rådet sætte Europol i stand til at lette og støtte forberedelsen og fremme samordningen og gennemførelsen af særlige efterforskningsaktioner mellem medlemsstaternes kompetente myndigheder, herunder fælles operative aktioner med deltagelse af repræsentanter for Europol i en støttefunktion.

(2) I henstilling nr. 43 i konklusionerne fra Det Europæiske Råd den 15.-16. oktober 1999 i Tammerfors opfordres der til, at der snarest oprettes fælles efterforskningshold som omhandlet i traktaten, i første omgang til bekæmpelse af narkotika- og menneskesmugling samt terrorisme. De regler, der skal fastlægges i denne forbindelse, bør give repræsentanter for Europol mulighed for at deltage i sådanne efterforskningshold i en støttefunktion, når det er relevant.

(3) Rådet vedtog den 29. maj 2000 en retsakt om udarbejdelse i henhold til artikel 34 i traktaten om Den Europæiske Union af konventionen om gensidig retshjælp i straffesager mellem Den Europæiske Unions medlemsstater(1). Konventionen indeholder bestemmelser om oprettelse af fælles efterforskningshold.

(4) Medlemsstaterne kan allerede på bilateralt eller multilateralt grundlag oprette fælles efterforskningshold.

(5) Konventionen om oprettelse af Den Europæiske Politienhed (Europol-konventionen)(2) gør det muligt for Europol at yde støtte til fælles efterforskningshold, der er oprettet på dette bilaterale eller multilaterale grundlag.

(6) Denne henstilling er et første skridt i gennemførelsen af henstilling nr. 43 i Tammerfors-konklusionerne.

HENSTILLER HERMED til medlemsstaterne, at de under iagttagelse af Europol-konventionen og dens gennemførelsesforordninger fuldt ud udnytter Europols muligheder for at udøve en støttefunktion for fælles efterforskningshold.

Europol vil via de nationale enheder yde støtte til fælles efterforskningshold i overensstemmelse med Europol-konventionen, særlig artikel 3 og 4, specielt med henblik på følgende formål og efter følgende nærmere bestemmelser:

- Europol stiller sit kendskab til kriminelle miljøer til rådighed for fælles efterforskningshold:

Europol kan stille sin viden om kriminelle miljøer til rådighed for medlemmer af det fælles efterforskningshold i overensstemmelse med Europol-konventionen, som tillader Europol at lette gennemførelsen af politimæssig efterforskning i medlemsstaterne ved at meddele de nationale enheder alle relevante oplysninger samt at bistå medlemsstaterne med rådgivning inden for efterforskningsmetoder (under hensyn også til Europols sproglige ekspertise).

- Europol bistår den operative koordinering af fælles efterforskningshold:

Europol kan bistå medlemsstaterne med den centrale koordinering af de fælles efterforskningsholds operationer i overensstemmelse med Europol-konventionen, som tillader Europol at lette udvekslingen af oplysninger mellem medlemsstaterne.

- Europol yder teknisk rådgivning til fælles efterforskningshold:

Europol kan rådgive medlemsstaterne om, hvilke tekniske midler det er hensigtsmæssigt at bruge i forbindelse med en efterforskning af grænseoverskridende karakter i overensstemmelse med Europol-konventionen, som tillader Europol at give råd om organisation, materiel og kriminaltekniske og kriminologiske metoder.

- Europol medvirker ved analysen af de strafbare handlinger:

Hvis Europol allerede har en analysedatabase om de forhold, der behandles af det fælles efterforskningshold, kan medlemmer af det fælles efterforskningshold anmode den berørte analysegruppe om bistand, jf. dog Europol-konventionens artikel 10, stk. 8.

Desuden kan medlemmer af det fælles efterforskningshold anmode Europol om en sagkyndig udtalelse om, hvorvidt det er hensigtsmæssigt at åbne en analysedatabase, jf. dog nævnte konvention.

Når data, der er tilvejebragt gennem det fælles efterforskningsholds arbejde, meddeles til Europol, skal bestemmelserne i nævnte konventions artikel 10 overholdes. I modsat retning (når data sendes fra Europol til det fælles efterforskningshold) kan oplysninger kun udtages fra en analysedatabase, der er åbnet hos Europol, efter forudgående samtykke fra analysegruppen, jf. nævnte konventions artikel 10, stk. 8.

Det kræver ingen forudgående tilladelse at meddele medlemmer af det fælles efterforskningshold oplysninger, der er udtaget fra Europols almene informationssystem, og som meddeles via de kompetente nationale enheder.

Udfærdiget i Bruxelles, den 30. november 2000.

På Rådets vegne

M. Lebranchu

Formand

(1) EFT C 197 af 12.7.2000, s. 1.

(2) EFT C 316 af 27.11.1995, s. 2.